महाराष्ट्रान आपल्या राज्य फुलपाख्याक (ब्ल्यू मॉरमॉन) 'राणी पाकोळी' म्हूण मराठी नांव भेटयलें आनी आमीऽऽ? गोंयान राज्य फुलपाखो घोशीत करीत सावन, इत्सा दाखयल्लें प्रमाण, थोड्या जाणकारांक, भाशातज्ञांक एकठांय हाडून, तांचें मत जाणून घेवन, त्या 'मलाबार ट्रि निम्फ' फुलपाख्याक आमी 'मलय परी' हें कोंकणी नांव सुचयल्लें. ते विशीं गोंयकार आनी कोंकणी लोकां खातीर आमी 'भांगरभूंय'चेर एक व्हडली माळूय चलयल्ली.
 कमीच कमी, ही प्रक्रिया चालू जावची ह्या उद्देशांन गोंयच्या राज्य फुलपाख्याक आपलेपणाची अशी एक कोंकणी वळख मेळची म्हूण पत्रवेव्हारूय चालू केल्ले. शेवटाक, इत्सा आसल्यारूच काम जाता न्हय, म्हण्टकच संबंदीत यंत्रणे कडेन आतां कसलीच बरी आस्त धरुन अर्थ ना.
 दामोदर घाणेकार सराच्या वैचारीक आदाराच्या बळार आमी हे प्रक्रियेचो आतां शेवट थारावपाच्या यत्नांत आसात. हातूंत तज्ञांच्या तेंक्या बरोबर, जर कोंकणी वाचकांय आदार मेळ्ळो जाल्यार कश्टाचें फळ आनीकूय गोड जातलें.
 सगळ्यांनी राज्य फुलपाख्याक एक बरेंऽ सोबसारकें नांव सुचोवचें, म्हूण ही कळोवणी आनी विनवणी. तज्ञां कडेन मसलत करुन योग्य सुचोवण्यांचेर मुजरत विचार जातलो. ह्या फुलपाख्या संबंदी माहिती म्हाजाळ्याचेर तर आसाच, पूण 19 फेब्रेर 2022 सावन आमी 'भांगरभूंय'चेर दर शेनवारा, 'जैवविवीधताय विशेश' माळेंत ताचें सविस्तर विश्लेशणूय केलां. ते परतून वाचले उपरांत, निर्णय घेवप एकवेळ सोपें जायत.
 पावसा उपरांत 'मलयपरीचो' प्रजनन वेळ चालू जाता. हेच खातीर वांटेकार जातल्यांक, सैम- सहलीच्या रुपांत आमी ते फुलपाखे पळोवपाकूय व्हरपाचो बेत केला.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 